Il mulin

Da Marga Annatina Secchi

En Grischun datti mo pli paucs mulins per mular graun e mo fitg paucs da quels èn anc en diever. Mintgatant ves’ins qua e là ina roda cun ina chasetta en ruina, sper in ual. La roda dretg si, visibla gia da lunsch, è ozendi bain il simbol dal mulin. Quai nun è però betg adina stà uschia, pli baud ha existì er in tip da mulin che veva la roda platta per terra, orizontala. Questa roda era a l’intern dal chasament ed era plazzada gist sut la mola. Quest tip da mulin era a l’entschatta dal 1900 anc enconuschent en Surselva, e dal temp medieval era quel probablamain derasà en tut il Grischun. El è alura vegnì stgatschà enturn la segunda mesadad dal 1700 dal tip che aveva la roda en pe, installada da la vart dadora da la chasa dal mulin. 

Pader Placi a Spescha, in pader sursilvan che ha vivì da quel temp e ch’era interessà vi da tut il pussaivel, haja para er gì cumprà ina da questas rodas “modernas”, haja dentant gì grondas difficultads culs purs da Rumein, che n’han betg vulì la metter ad ir, causa ch’il pader aveva il num dad esser “in ami dad experiments agriculs”. Quest tip da mulin ha però tuttina sa derasà cul temp er en Grischun ed ha num en Surselva “mulin ault”, per vegnir differenzià dal tip pli vegl, il “mulin bass”. Il mulin aut aveva per il pli l’aua che vegniva da surengiu e fascheva girar la roda cunter la direcziun da l’ura; mintgatant, ma pli darar, vegniva manada l’aua permez o sut la roda en, che girava lura en direcziun da l’ura. Uschia smatgava l’aua sin las palas da la roda dal mulin, che metteva en moviment la mola sura.

Blers èn ils proverbis e versets sur da mulin e muliner. Qua segua ina schelta, l’emprim sur dal muliner sez:
“Tot ils laders non sun mugliners, ma tot ils mugliners sun laders”. 

En la medema direcziun va er il suandant: 
“Tü poust bain müdar il muglin, ma na il mugliner”
“Murezi muliner, lader, manzaser, tgi angol’ ord mintga satg ple tg’in ster”

Il muliner n’è dentant betg il sulet:
Surmeir: “Da fantschelas da prers, feglias dad ustiers e portgs da muliners ègl da star alla largia”
“Alla duonna ed al mulin, saimper mauncha qualchosin”

En relaziun cul singul en general:
“Chi chi va il prüm al muglin, mola il prüm” ubain “Chi chi vain avaunt, moula avaunt”
“Mincha muglin tira a se l’ova”, damai mintgin pensa l’emprim a sasez.
“Minchün ha da portar seis sach a muglin”, sumegliant a: “Minchün ha da scuar davant seis üsch”.

En relaziun cul temp che passa:
“Ova passada nu fa ir plü il muglin” u “Ova passada nu muglina plü” po avair duas significaziuns: ubain ch’in’occasiun manchentada na turna pli, ubain ch’ins na duess betg stgaudar si il passà, ch’ins na duess pli pensar ad insatge ch’è capità. 
“Las moulas da nos Segner moulan plan, ma fin” intimescha a la pazienza ed a la fidanza en la gistia divina. 

En relaziun cul spargnar:
Filisur: “Chesaregna, chesaregna, cumegna la faregna anfen cha l’è sesom la tena, perche giossom tü comminessast, scha tü avessast”, sumegliant a Lags: “Spargna la frina entochen ch’il begl ei pleins, pertgei cur ell’ei duvrada, stat mal la bargada”.
“Chi chi cumpra la farina, ais orb dad ün ögl, chi chi cumpra il pan, da tuots duos”.

Quest ultim proverbi demussa quant ferm ch’ils temps èn sa midads: cur che mintgin sa nutriva da quai ch’el produciva sez, era stuair ir a cumprar farina e paun in segn da povradad.